Probabil că foarte multă lume se întreabă cum de multimilionarul Gabriel Oprea nu este deranjat de fisc. Cu toate stelele de general este greu să justifice averea uriaşă dobândită până la urmă doar din munca la stat. Însă deşi şi-a pierdut funcţiile influenţa „generalului” rămâne mare în instituţiile statului. Asta şi pentru că atunci când tăia şi spânzura Gabriel Oprea şi-a plantat oameni de încredere în puncte cheie ale unor instituţii importante.

Astăzi o să vorbim despre fisc, adică acea instituţie care ar fi trebuit să ia de mult la publicat averea multimilionarului Gabriel Oprea. De fapt a făcut-o dar rezultatele ei rămân secrete. Şi aici intervine linkul nostru.

Povestea începe în vara lui 2011 atunci când Gabriel Oprea s-a hotărât să-l năşească pe fiul bunului prieten Gigi Neţoiu.

Evident că a fost considerat un moment de importanţă maximă aşa că nici musca nu a zburat pe deasupra Bisericii Elefterie acolo unde a avut loc evenimentul. Pe atunci ministru al Apărării Naţionale, umblă vorba că zona a fost păzită chiar cu militari. Dar nu despre asta vorbim ci despre încuscrirea care a reieşit din această căsătorie. Fiul lui Neţoiu, Păstorel, a luat-o de soţie pe Andreea. Imediat după acest fericit eveniment, mama Andreei, Eugenia Geambaşu a fost numită, la începutul lui 2012, EXPERT principal cl I gr 5 direct la biroul preşedintelui ANAF de la acea vreme. Astăzi aceeaşi Eugenia Geambaşu Maria este într-o funcţie de conducere în cadrul Serviciului de Informaţii Clasificate din cadrul ANAF.

Mai mult de atât, sora cuscrei lui Gabriel Oprea, Luiza Geambaşu, era angajată în cadrul ANAF ca şi consilier juridic. După nuntă ea ajunge director general adjunct al Departamentului Juridic.

În aceste condiţii se mai întreabă cineva de ce pornesc greu inspectorii ANAF în cercetarea marilor averi?

Se mai întreabă cineva cum de nu răsuflă informaţii despre uriaşa avere acumulată de „generalul” Gabriel Oprea cât timp a lucrat la stat cu un salariu de câteva mii de euro?

Atât timp cât cea mai importantă instituţie de control a statului este prinsă în caracatiţa familiilor încuscrite cu diverşi politicieni nu putem spera la acţiuni care să ducă la o creştere a colectării a veniturilor la bugetul de stat.

În lipsă de autoritate, inspectorii ANAF sunt trimişi să controleze buticurile sau chiar firmele mari care sunt cu taxele la zi, pentru că adevăraţii rechini şi-au plantat firmele în locurile cheie care nu permit deranjarea business urilor exact acolo unde evaziunea este în floare. Şi poate că o reformare adevărată a acestei instituţii ar trebui să începă în primul rând cu oamenii de la vârf puşi acolo de oameni asupra cărora azi planează suspiciuni de trafic de interese şi abuz în serviciu.